ລາວໝັ້ນໃຈວ່າ ຕົນໃກ້ຈະໄດ້ເປັນ ສະມາຊິກຂອງ WTO ແລ້ວ
ທາງການລາວເສັດສິ້ນການເຈລະຈາ ຄັ້ງທີ 7 ກັບຜູ້ຕາງໜ້າ WTO ແລະໝັ້ນໃຈວ່າ ຕົນໃກ້ຈະໄດ້ເຂົ້າເປັນ ສະມາຊິກອົງການການຄ້າໂລກແລ້ວ.
ທາງການລາວ ສິ້ນສຸດການເຈລະຈາຄັ້ງທີ 7 ກັບຄະນະຜູ້ແທນຜູ້ຕາງໜ້າຖາວອນຂອງອົງ ການການຄ້າໂລກ ໂດຍໝັ້ນໃຈວ່າ ໃກ້ຈະໄດ້ຮັບການຮັບຮອງໃຫ້ເຂົ້າໄປເປັນສະມາຊິກ ຂອງອົງການການຄ້າໂລກແລ້ວ ທ່ານນາມ ວິຍາເກດ ລັດຖະມົນຕີ ກະຊວງອຸດສາຫະກໍາແລະການຄ້າໄດ້ຖະແຫຼງຢືນຢັນວ່າ ການເຈລະຈາຄັ້ງທີ 7 ຮ່ວມກັບຄະນະຜູ້ແທນຖາວອນຂອງອົງການການຄ້າໂລກ (WTO) ທີ່ມີ ທ່ານຈາງ ຊຽງເສິນ ຜູ້ແທນຖາວອນຂອງທາງການຈີນໃນອົງການການຄ້າໂລກ ເປັນ ປະທານຄະນະປະຕິບັດງານ ເພື່ອການພິຈາລະນາການຂໍເຂົ້າໄປເປັນສະມາຊິກໃນ WTO ຂອງລາວນັ້ນ ໄດ້ມີຜົນຄືບໜ້າຢ່າງໜ້າພໍໃຈ ທັງນີ້ ນອກຈາກທ່ານ ຈາງຊຽງເສິນ ຈະໄດ້ຖະແຫລງຢືນຢັນວ່າ ທາງການຈີນຈະໃຫ້ການ ສະໜັບສະໜຸນ ແລະຊ່ວຍເຫລືອລາວຢ່າງສຸດກຳລັງ ເພື່ອໃຫ້ເຂົ້າໄປເປັນສະມາຊິກຂອງ WTO ໃຫ້ໄວທີ່ສຸດແລ້ວ ທ່ານຈາງຍັງໄດ້ເນັ້ນຢໍ້າອີກດ້ວຍວ່າ ຈາກການປະສານງານຮ່ວມ ກັບຄະນະຜູ້ແທນຂອງລັດຖະບານລາວ ໃນໄລຍະຜ່ານມາ ໄດ້ເຮັດໃຫ້ປະເທດສະມາຊິກ ຂອງ WTO ໄດ້ຮັບການຍອມຮັບລະບົບກົດໝາຍຂອງລາວ ນັບມື້ນັບຫລາຍຂຶ້ນ ຊຶ່ງຈະເຫັນຈາກການທີ່ລາວ ໄດ້ບັນລຸຂໍ້ຕົກລົງວ່າດ້ວຍການ ຄ້າແບບທະວິພາຄີ ຫລືສອງ ຝ່າຍຮ່ວມກັບອອສເຕຣເລຍ ໃນການເຈລະຈາຄັ້ງທີ 7 ນີ້ ໂດຍເມື່ອປະກອບກັບການທີ່ ລາວໄດ້ບັນລຸຂໍ້ຕົກລົງດັ່ງກ່າວ ນີ້ຮ່ວມກັບຈີນ, ຍີ່ປຸ່ນ, ເກົາ ຫລີໃຕ້, ການາດາ ແລະໃນ ປັດຈຸບັນ ກໍຍັງຢູ່ໃນລະຫວ່າງ ການເຈລະຈາຮ່ວມກັບສະຫະ ພາບຢູໂຣບແລະສະຫະລັດ ອາເມຣິກາ ລວມເຖິງການທີ່ ຄະນະປະຕິບັດງານຂອງ WTO ໄດ້ເປັນເອກະສັນກັນມອບໝາຍໃຫ້ທາງການລາວ ດໍາ ເນີນການຮ່າງເອກະສານທີ່ກໍານົດເງື່ອນໄຂການເຂົ້າເປັນສະມາຊິກໃນ WTO ອັນຖືເປັນ ຂັ້ນຕອນເກືອບສຸດທ້າຍແລ້ວນັ້ນ ຈຶ່ງເຮັດໃຫ້ລາວມີໂອກາດຫລາຍຂຶ້ນອີກ ໃນການທີ່ຈະ ຖືກຮັບຮອງເຂົ້າເປັນສະມາຊິກຂອງ WTO ໃນໄລຍະອັນໃກ້ໆນີ້ ແຕ່ຢ່າງໃດກໍຕາມ ທ່ານນາມ ກໍໄດ້ຖະແຫລງຍອມຮັບວ່າ ເງື່ອນໄຂທີ່ສໍາຄັນທີ່ສຸດປະການ ນຶ່ງທີ່ຈະເປັນປັດໃຈຕັດສິນວ່າ ລາວຈະໄດ້ຮັບການຮັບຮອງໃຫ້ເຂົ້າເປັນສະມາຊິກຂອງອົງ ການການຄ້າໂລກ ໄດ້ໄວຂຶ້ນນັ້ນ ກໍຄືການບັງຄັບໃຊ້ກົດໝາຍວ່າດ້ວຍການຄຸ້ມຄອງຊັບສິນ ທາງປັນຍາຢ່າງມີປະສິດທິພາບຢ່າງແທ້ຈິງແລະໄດ້ມາດຕະການສາກົນອີກດ້ວຍ ດັ່ງທີ່ທ່ານ ນາມໄດ້ຖະແຫຼງຊີ້ແຈງໃນຕອນນຶ່ງວ່າ: ຄະນະຜູ້ແທນຂອງລາວພາຍໃຕ້ການນໍາ ຂອງທ່ານນາມ ໄດ້ທໍາການເຈລະຈາຄັ້ງທີ 7 ຮ່ວມກັບຄະນະຜູ້ຕາງໜ້າຖາວອນປະຈໍາ ອົງການການຄ້າໂລກທີ່ນະຄອນເຈນີວາ ປະເທດສວິສເຊີແລນ ເມື່ອທ້າຍເດືອນມິຖຸ ນາທີ່ຜ່ານມາ ໂດຍຄະນະຜູ້ແທນຂອງລັດ ຖະບານລາວ ໄດ້ສະແດງໃຫ້ຄະນະປະຕິ ບັດງານຂອງ WTO ໄດ້ເຫັນເຖິງການ ພັດທະນາລະບົບກົດໝາຍດ້ານການຄ້າ ແລະ ພາສີໃນລາວ ນອກຈາກນີ້ ການທີ່ປາກົດວ່າ ທັງກຸ່ມອາຊ່ຽນ ແລະກຸ່ມປະເທດດ້ອຍພັດທະນາ ຕ່າງ ກໍໄດ້ສະແດງທ່າທີໃຫ້ການສະໜັບສະໜູນລາວ ແລະທາງການອອສເຕຣເລຍ, ຈີນ, ສະຫະລັດ, ສະຫະພາບຢູໂຣບ, ການາດາ, ເກົາຫລີໃຕ້, ຍີ່ປຸ່ນ ແລະອີກຫລາຍໆ ປະເທດຕ່າງກໍໄດ້ໃຫ້ການຊ່ວຍເຫລືອດ້ານວິຊາການແກ່ລາວອີກດ້ວຍແລ້ວ ກໍຍິ່ງເຮັດ ໃຫ້ທາງການລາວ ມີຄວາມເຊື່ອໝັ້ນຫລາຍຂຶ້ນວ່າ ຈະໄດ້ເຂົ້າໄປເປັນສະມາຊິກຂອງ ອົງການການຄ້າໂລກໃນໝໍ່ໆນີ້ ເຖິງແມ່ນວ່າທາງການລາວໄດ້ຍື່ນຄໍາຮ້ອງຂໍເຂົ້າໄປເປັນ ສະມາຊິກຂອງ WTO ນັບຕັ້ງແຕ່ປີ 1997 ເປັນຕົ້ນມາແລ້ວກໍຕາມ